विभीषण के द्वारा रावण को या सुग्रीव के द्वारा बालि को मरवाने की बात हो या फिर कौरव-पांडव युद्ध। इनमें विनाशक की भूमिका में कोई पराए नहीं अपने ही रहे हैं। सुकरात और मीरा को ज़हर के प्याले पकड़ाने और ईसा मसीह को सूली देने वाले या कर्बला पर हसन-हुसैन के साथ हज़ारों को कफ़न उढ़ाकर क़यामत तक की नींद सुलाने वाले हाथ भी किसी ग़ैर के नहीं अपनों के ही रहे होंगे। यह कैसा अपनापन है जो इस सीमा तक पराया बना देता है कि अपने कलेजे के टुकड़ों तक का जीवन लेने से गुरेज़ नहीं रह जाता और यह अधर्म भी धर्म बन जाता है। इतना ही नहीं समाज और संबंधित धर्म द्वारा इन्हें इनके तथाकथित धर्म के अनुपालन के लिए पुरस्कृत भी किया जाता रहा है।